Afrikaanse Skool Projekte: Hoe jy dit kan vermy om leerwerk uit te stel.
Ons het almal dae wanneer ons nie gemotiveerd voel om te studeer nie. As jy in ’n siklus beland om leerwerk uit te stel, sal jy moeilik weer op koers kom.
Kom ons wees eerlik, om te studeer en voorberei vir eksamens is nie die mees aangename aktiwiteit nie. Die werk kan soms baie moeilik word, ons kan sukkel met sekere onderwerpe of miskien voel ons net nie lus om te studeer nie. Dit gebeur met die beste van ons. Dit kan egter ons toekoms in gevaar stel wanneer ons die gedagte van “ek is nie lus om te studeer nie” voortdurend bokant ons doelwitte stel.
Uitstel is 'n keuse. Jy moet elke dag kies om die moeite te doen, ongeag of jy daarvan hou of nie. “'n Man wat uitstel in sy keuse se keuse sal onvermydelik vir hom gemaak word deur omstandighede.” - Hunter S. Thompson
Die probleem is, jy dink jy het tyd.
Ons oorskat gewoonlik die tyd wat ons het om te studeer en onderskat die hoeveelheid tyd wat 'n taak sal neem om te voltooi. Om hierdie rede is dit belangrik om dadelik te studeer. Moenie studeer of enige ander taak uitstel nie, bloot omdat jy dink jy het nog baie tyd oor. Daar mag dalk 'n onverwagte opdrag wees of 'n gesinskrisis, of jy kan selfs verkoue kry, en dan wens jy dat jy vroeër begin het.
Soms kan ons baie betrokke raak in die beplanning van 'n studie sessie, eerder as om net te begin. Jy hoef nie gereed te voel om te begin nie, begin net. Arthur Ash het gesê: “Begin waar jy is. Gebruik wat jy het. Doen wat jy kan.”
As jy met uitstel sukkel, omdat dit lyk of daar 'n berg werk voor jou is, doen enigiets - maak nie saak hoe klein nie. Jy hoef nie die hele stel trappe te sien nie, vat net die eerste stap. Sê vir jouself dat jy net vier bladsye van jou studiewerk gaan lees, die kans is groot dat jy meer sal doen omdat jy reeds besig is. As jy later nie lus voel om meer te lees as daardie vier bladsye nie, het jy ten minste vier bladsye gelees wat meer is as wat jy vroeër gedoen het.
Herinner jouself hoekom dit vir jou belangrik is.
Dit is maklik om ons doelwitte te vergeet as ons nie gemotiveerd voel om te studeer nie. Dit is selfs makliker om ons drome prys te gee wanneer ons nie die moeite doen om hulle te onthou nie. Daarom moet jy weer jou jouself aan jou doelwitte herinner en as jy nog nooit jou doelwitte neerskryf het nie, is dit nou die perfekte tyd. Skryf jou doelwitte neer en plak hierdie vel papier met jou doelwitte langs jou lessenaar en lees dit 'n paar keer deur.
Stel jou voor hoe goed dit gaan voel wanneer jy daardie doelwitte bereik. Herinner jouself dat al die harde werk wat jy ingesit het vrugte sal dra, en dat jy jou drome sal realiseer.
Moenie wag vir inspirasie om te kom nie.
Daar is 'n pragtige aanhaling deur Paulo Coelho wat sê: “As jy net op sonnige dae loop, sal jy nooit jou bestemming bereik nie.” Dit beteken dat as ons net hard werk op die dae wat dit maklik is en wanneer dit goed gaan, dan sal ons nooit ons doelwitte bereik nie. Nie elke dag gaan perfek en maklik wees nie. Jy hoef nie elke dag geïnspireerd te voel om te studeer nie. Die slimste mense in die wêreld het deur moeilike dae gegaan om hul drome te bereik. Moenie moedeloos raak net omdat sommige dae moeiliker as ander is nie.
Uitstel kan dalk vir 'n paar uur goed voel, maar niks sal ooit so goed voel soos om jou doelwitte te bereik nie. Jy het die dissipline, selfbeheersing en wysheid om jou skip in die regte rigting te stuur. Moenie uitstel wat vandag gedoen kan word nie.
Laat ons weet hoe jy uitstel oorkom en hoe jy gemotiveerd bly op dae wat jy nie wil studeer nie.
Etikette: eksamens, Harde Werk, keuse, leerwerk, Skool, Studie, Uitstel